അഫ്ഗാനിസ്ഥാനില് നിന്നും ദോഹയിലെത്തിയ ഇന്ത്യക്കാര് നാട്ടിലേക്ക് മടങ്ങി ദോഹ: അഫ്ഗാനിസ്ഥാനില് നിന്നും ദോഹയിലെത്തിയ ഇന്ത്യക്കാര് നാട്ടിലേക്ക് മടങ്ങി. കഴിഞ്ഞ ഏതാനും ദിവസങ്ങളിലായി അഫ്ഗാനില് നിന്നും വിമാനമാര്ഗ്ഗം ദോഹയിലെത്തിയ ഇന്ത്യക്കാരെ കഴിഞ്ഞദിവസംഇന്ത്യന് എംബസിയുടെ മേല്നോട്ടത്തില് നടപടിക്രമങ്ങള് പൂര്ത്തിയാക്കിയാണ് നാട്ടിലേക്ക് അയച്ചത്. 135 ഇന്ത്യക്കാരടങ്ങിയ ബാച്ചാണ് കഴിഞ്ഞദിവസം മടങ്ങിയത്. ഇവരുടെ സുരക്ഷിത യാത്രയ്ക്കായി കോണ്സുലാറും ലോജിസ്റ്റിക്സുമായി ബന്ധപ്പെട്ട സേവനങ്ങള് എംബസി ഉദ്യോഗസ്ഥര് ലഭ്യമാക്കിയതായും ദൗത്യം സാധ്യമാക്കിയ ഖത്തര് അധികൃതര്ക്ക് നന്ദി രേഖപ്പെടുത്തുന്നതായും ഇന്ത്യന് എംബസി അറിയിച്ചു. അതേസമയം, അഫ്ഗാനിസ്ഥാനില് നിന്ന് മടങ്ങാന് രജിസ്റ്റര് ചെയ്ത എല്ലാ മലയാളികളെയും തിരികെയെത്തിച്ചതായി കേന്ദ്ര സര്ക്കാര് അറിയിച്ചു. ഇന്ന് രാവിലെ കാബൂളില് നിന്ന് എത്തിയ വ്യോമസേനാ വിമാനത്തിലാണ് ഇവര് നാട്ടിലെത്തിയത്. എകദേശം മുപ്പതോളം മലയാളികള് മടങ്ങിയെത്തിയതായാണ് സൂചന. എല്ലാ മലയാളികള്ക്കും മടങ്ങിയെത്താന് കഴിഞ്ഞോയെന്ന് പരിശോധിച്ചു വരികയാണെന്ന് നോര്ക്കയുടെ റെസിഡന്റ് വൈസ് ചെയര്മാന് കെ. വരദരാജന് പറഞ്ഞു. വിദേശകാര്യ മന്ത്രാലയവുമായി ആശയവിനിമയം നടത്തിയതിന് ശേഷം മാത്രമേ ഇക്കാര്യത്തില് കൂടുതല് വ്യക്തത വരുത്താന് സാധിക്കുകയുള്ളുവെന്നും അദ്ദേഹം അറിയിച്ചു. ഷഫീക് അറക്കല്